Паэзія філаматаў у творчасці Манюшкі / Віктар Скарабагатаў, Уладзімір Мархель, Ганна Каржанеўская // Краязнаўчая газета. – 2019. - № 3 (студзень). – С. 6.

**Паэзія філаматаў у творчасці Манюшкі**

У 1817 годзе група студэнтаў Віленскага ўніверсітэта, студэнтаў-аднадумцаў, стварыла тайнае патрыятычнае таварыства філаматаў (аматараў ведаў - з грэчаскай). Духоўны выхавацель філаматаў прафесар Іаахім Лялевель, які выкладаў у гэты час гісторыю ў Віленскім універсітэце, ва ўступнай лекцыі 19 студзеня 1822 года, закранаючы гісторыю Вялікага Княства Літоўскага, падкрэсліў: *«Нельга трактавацъ гісторыю ніводнага кутка Еўропы без ведаў яе ўсеагульнай гісторыі, без звяртання да яе. Ужо на працягу многіх стагоддзяў лёсы краінаў і народаў вырашаюцъ не толькі дзейнасцъ і не столькі заслуга населъніцтва ці правіцеляў, але агульны рух і перамены культуры. Хто грэбуе гэтай агульнай дзейнасцю чалавечага роду, той скажона выкладзе гісторыю ўласнага народа, а сваіх продкаў ці то ўшануе беспадстаўна, ці без жадання іх пакрыўдзіць».* Не толькі дакументы даносяць нам згадкі пра выдатных дзеячаў грамадскага і мастацкага рухаў першай чвэрці XIX стагоддзя ў Беларусі. Зберагліся яны і у памяці народнай, і ў творах мастацтва. Міцкевічавы «Пан Тадэвуш» і «Дзяды», Манюшкавы «Гімн філарэтаў» і кантата «Прывіды» - прыклады таму з творчасці нашых суайчыннікаў.

Невыпадкова, пераехаўшы ў 1840 годзе на жыхарства з Мінска ў Вільню, Станіслаў Манюшка ўладкаваўся на працу арганістам касцёла св. Яна. Бо гэты касцёл ёсць частка Віленскага ўніверсітэта – калыскі філаматаў. Цяпер на хорах касцёла ўсталяваны бюст кампазітара. Калі знаёмішся з выданнямі вакальных твораў Манюшкі, што выходзілі пры яго жыцці, і перш за ўсё з шасцю першымі выпускамі «Хатняга спеўніка» - сшыткамі, якія склаў ён сам, калі чытаеш артыкул у «Туgоdnіk Реtеrsburgskim» ці перапіску кампазітара, усё больш і больш пераконваешся ў думцы, што менавіта С. Манюшка стаў прамым спадкаемцам і прадаўжальнікам справы філаматаў у Беларусі ў сярэдзіне XIX стагоддзя.

Колькі ў зборніках «Хатняга спеўніка» твораў на словы Адама Міцкевіча, Яна Чачота, Аляксандра Ходзькі, Антона Адынца, Тамаша Зана!

З Я. Чачотам Манюшка актыўна супрацоўнічаў, з Т. Занам быў знаёмы асабіста. Калі прыязджаў па справах ў Мінск, то часцей за ўсё спыняўся ў доме, які тады мінчукамі называўся або Домам масонаў, або Домам Зямніцкага. Цяпер у гэтым будынку месціцца Музей гісторыі тэатральнай і музычнай культуры. Літаральна за 20 метраў ад яго гарадская сядзіба знакамітага мастака Валенція Ваньковіча, сваяка Станіслава. Суседам Манюшкі быў Зан, з якім яны вялі размовы, трэба думаць, не толькі пра мастацтва.

Манюшка добра ведаў творчасць Міцкевіча – гэта быў яго любімы паэт. *«На беларускай мове, якую называюцъ русінскай альбо літоўска-русінскай... гаворыць каля дзесяці мільёнаў чалавек; гэта самая багатая і самая чыстая гаворка, яна ўзнікла даўно і цудоўна распрацаваная. У перыяд незалежнасці Літвы вялікія князі карысталіся ёю для сваёй дыпламатычнай перапіскі»* (Мицкевич А. Собр. соч. в 5 т. - Москва, 1954). Такую характарыстыку даў беларускай мове А. Міцкевіч у сваіх лекцыях па гісторыі славянскіх літаратур, якія чытаў у парыжскім Калеж дэ Франс. Характарыстыку даў мове, якая на той момант з прычыны фактычнай забароны не выкарыстоўвалася як літаратурная ў такіх маштабах, як іншыя славянскія мовы. Міцкевіч гаварыў з поўнай адказнасцю за свае высновы – каб даваць такую характарыстыку, трэба было дасканала валодаць беларускай моваю. Магчыма, ён ведаў сучасныя яму мастацкія творы на беларускай мове і сам пісаў, як цяпер ужо вядома, па-беларуску.

Вядома, як чула прыслухоўваліся паэты-філаматы да фальклорных прыказак, песень, баладаў, паданняў, казак, як моцна натхняла іх народная беларуская творчасць на асветніцкую місію! Манюшка ішоў побач з імі, разам з імі, далей за іх. Падзвіжніцтва філаматаў паспрыяла станаўленню Манюшкі-грамадзяніна. Ён горача імкнуўся звярнуць увагу музычнага, дый проста зацікаўленага грамадства не толькі да скарбаў народнай творчасці, а і да самога стваральніка – народа. I гэтай высокай мэты дасягнуў наватар як у беларускім, так і ў польскім музычным жыцці 1840 -1870-х гадоў.

***Віктар СКАРАБАГАТАЎ,***

***Уладзімір МАРХЕЛЬ,***

***Ганна КАРЖАНЕЎСКАЯ***